Det Økologiske Fødevareråd
Det Økologiske Fødevareråd, råd nedsat under det daværende Landbrugsministerium i 1987 med repræsentation fra brancher, forbrugere og offentlige myndigheder til at vurdere udviklingsmulighederne for dansk økologisk landbrugsproduktion og foreslå nye aktiviteter, der kan fremme økologisk jordbrug. Rådet skal rådgive fødevareministeren og komme med forslag til regler for kontrol med produktion, salg og mærkning (se Ø-mærke). Som opfølgning på rådets første aktionsplan fra 1995 blev i 1999 udarbejdet "Aktionsplan II — Økologi i udvikling", hvor der tilstræbes en helhedsorientering spændende fra selve produktionen over forarbejdning og markedsføring frem til forbrugerens behov. Udviklings- og Forskningskontoret i Direktoratet for FødevarerErhverv, Ministeriet for Fødevarer, Landbrug og Fiskeri varetager rådets sekretariatsfunktioner.